CELEX: 32017D1357
Language: hu
Date: 2017-07-19 00:00:00
Title: A Bizottság (EU) 2017/1357 végrehajtási határozata (2017. július 19.) az 1025/2012/EK európai parlamenti és tanácsi rendeletnek megfelelően a grillek, kenyérpirítók és hasonló hordozható főzőkészülékek egyedi előírásairól szóló, a legutóbb az A13:2010 dokumentummal módosított EN 60335-2-9:2003 szabvány hivatkozásának az Európai Unió Hivatalos Lapjában történő, korlátozással ellátott közzétételéről (az értesítés a C(2017) 3168. számú dokumentummal történt)

21.7.2017   
            
            
               HU
            
            
               Az Európai Unió Hivatalos Lapja
            
            
               L 190/14
            
         A BIZOTTSÁG (EU) 2017/1357 VÉGREHAJTÁSI HATÁROZATA
   (2017. július 19.)
   az 1025/2012/EK európai parlamenti és tanácsi rendeletnek megfelelően a grillek, kenyérpirítók és hasonló hordozható főzőkészülékek egyedi előírásairól szóló, a legutóbb az A13:2010 dokumentummal módosított EN 60335-2-9:2003 szabvány hivatkozásának az Európai Unió Hivatalos Lapjában történő, korlátozással ellátott közzétételéről
   
      
         (az értesítés a C(2017) 3168. számú dokumentummal történt)
      
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről szóló, 2012. október 25-i 1025/2012/EU európai parlamenti és tanácsi rendeletre (1) és különösen annak 11. cikke (1) bekezdésének a) pontjára,
   tekintettel az 1025/2012/EU rendelet 22. cikkének (1) bekezdésével létrehozott bizottság véleményére,
   mivel:
   
               (1)
            
            
               Amennyiben valamely, az Európai Unió Hivatalos Lapjában közzétett hivatkozással rendelkező harmonizált szabvány megfelel a 2014/35/EK európai parlamenti és tanácsi irányelv (2) I. mellékletében meghatározott biztonsági célkitűzések egy vagy több elemének, az említett szabvány szerint készült, meghatározott feszültséghatárokon belüli használatra tervezett elektromos berendezések esetében vélelmezni kell, hogy azok megfelelnek a szóban forgó biztonsági célkitűzések érintett elemeinek.
            
         
               (2)
            
            
               Németország 2014 júniusában, Norvégia pedig 2014 júliusában hivatalos kifogást emelt a legutóbb az A13:2010 dokumentummal módosított, „Háztartási és hasonló jellegű villamos készülékek. Biztonság. 2–9. rész: Grillek, kenyérpirítók és hasonló hordozható főzőkészülékek egyedi előírásai” címet viselő, EN 60335-2-9:2003 szabvány tekintetében.
            
         
               (3)
            
            
               Németország és Norvégia hivatalos kifogásában azt állította, hogy a szabvány „Melegedés” című 11. szakaszának a hozzáférhető nem funkcionális felületek hőmérséklet-határértékeire vonatkozó előírásai nem kielégítőek. A szabvány számos kivételt engedélyez a hőmérsékletkorlát alól, lehetővé téve a gyártó számára, hogy az – az eszköz mérete, tervezése vagy felszíni felülete függvényében – a hőmérséklet-határértékek kétszeresét alkalmazza, vagy azok alól teljes mértékben mentesüljön; a szabvány mindössze figyelmeztető felirat vagy címke alkalmazására kötelezi a gyártót. E tekintetben a szabvány 7.1. szakasza úgy rendelkezik, hogy a gyártónak csak azon a felületen kell figyelmeztetést feltüntetnie, amely a határértékeket meghaladó részek között a legmagasabb hőmérsékletű. A figyelmeztető címke színei pedig eltérhetnek a nemzetközi figyelmeztető színektől, ami összezavarhatja a felhasználókat. Ezenfelül annak eredményeként, hogy a szabvány követelményei nem egyértelműek, a szabvány úgy is értelmezhető, hogy lehetővé teszi, hogy egy adott termék bizonyos részei hőmérsékletnövekedését ne mérjék meg, ami a szabvány szerint a teljes termékre vonatkozó hőmérséklet-határértékek figyelmen kívül hagyásához vagy kétszeresének alkalmazásához vezethet. Következésképpen a személyek és háziállatok égési sérülésének kockázata továbbra is fennáll, így a szabvány jelenlegi változata alapján nem szabad vélelmezni a 2014/35/EU irányelvnek való megfelelést.
            
         
               (4)
            
            
               Miután az ágazati szakértőket tömörítő, a kisfeszültségű irányelvvel foglalkozó munkacsoportban a tagállamokkal és az érintett felekkel együtt megvizsgálta a legutóbb az A13:2010 dokumentummal módosított EN 60335-2-9:2003 szabványt, a Bizottság és a tagállami szakértők többsége egyetértett a Németország és Norvégia által ismertetett érvekkel. Következésképpen megállapításra került, hogy a szabvány nem felel meg a 2014/35/EU irányelv I. mellékletének 1.c) pontjában szereplő, a melléklet 2.b) pontjával összefüggésben értelmezett biztonsági célkitűzéseknek.
            
         
               (5)
            
            
               Tekintettel a biztonsági szempontok javításának szükségességére, a szabvány megfelelő felülvizsgálatáig a legutóbb az A13:2010 dokumentummal módosított EN 60335-2-9:2003 szabvány hivatkozását az Európai Unió Hivatalos Lapjában megfelelő korlátozással ellátva közzé kell tenni, hogy a szabványnak a korlátozás hatálya alá tartozó, meghatározott részeinek betartása alapján ne vélelmezzék a megfelelést,
            
         ELFOGADTA EZT A HATÁROZATOT:
   1. cikk
   A legutóbb az A13:2010 dokumentummal módosított, „Háztartási és hasonló jellegű villamos készülékek. Biztonság. 2–9. rész: Grillek, kenyérpirítók és hasonló hordozható főzőkészülékek egyedi előírásai” címet viselő, EN 60335-2-9:2003 szabvány hivatkozását az Európai Unió Hivatalos Lapjában a mellékletben meghatározott korlátozással kell közzétenni.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2017. július 19-én.
      
         
            a Bizottság részéről
         
         Elżbieta BIEŃKOWSKA
         
            a Bizottság tagja
         
      
   
   
      (1)  HL L 316., 2012.11.14., 12. o.
   
   
      (2)  Az Európai Parlament és a Tanács 2014/35/EU irányelve (2014. február 26.) a meghatározott feszültséghatáron belüli használatra tervezett elektromos berendezések forgalmazására vonatkozó tagállami jogszabályok harmonizációjáról (HL L 96., 2014.3.29., 357. o.).
   
      MELLÉKLET
      
         Harmonizált szabvány címének és hivatkozásának a 2014/35/EU irányelv szerinti közzététele
      
      
                  Európai Szabványügyi Szervezet
               
               
                  A harmonizált szabvány hivatkozása és címe
               
            
                  Cenelec (1)
                  
               
               
                  EN 60335-2-9:2003
                  Háztartási és hasonló jellegű villamos készülékek. Biztonság. 2–9. rész: Grillek, kenyérpirítók és hasonló hordozható főzőkészülékek egyedi előírásai című szabvány, amelyet a következő dokumentumok módosítottak:
                  
                               
                           
                           
                              EN 60335-2-9:2003/A1:2004
                           
                        
                               
                           
                           
                              EN 60335-2-9:2003/A2:2006
                           
                        
                               
                           
                           
                              EN 60335-2-9:2003/A12:2007
                           
                        
                               
                           
                           
                              EN 60335-2-9:2003/A13:2010
                           
                        
            
                  Korlátozás:
                  A legutóbb az A13:2010 dokumentummal módosított EN 60335-2-9:2003 szabvány következő részeinek alkalmazása alapján nem vélelmezhető a 2014/35/EU irányelv I. mellékletének 1.c) pontjában szereplő, a melléklet 2.b) pontjával összefüggésben értelmezett biztonsági célkitűzéseknek való megfelelés:
                  
                              —
                           
                           
                              a 11. szakasz Z101 táblázatának b. lábjegyzete,
                           
                        
                              —
                           
                           
                              a 7.1. szakasznak a Z101 táblázat b. lábjegyzetére hivatkozó részei,
                           
                        
                              —
                           
                           
                              a 11.Z10x szakasz szellőzőnyílásokra hivatkozó részei.
                           
                        
            
         (1)  Cenelec: Avenue Marnix 17, 1000, Brüsszel, Belgium. Tel. +32 25196871; fax +32 25196919 (http://www.cenelec.eu).